কিন্তু তাই বলে শিল্পীর সত্য ধার্মিকের সত্য কিংবা জ্যোতিষীর ভবিষ্যদ্বাণী নয়। আবার দার্শনিক বা বৈজ্ঞানিক সত্যও নয়। বরং এসব কিছুর মধ্য দিয়ে এবং ভিন্নতর এক মনীষার মাধ্যমে শিল্পী তার সত্য প্রতিষ্ঠা করেন। শিল্পীকে দেখা যায় সমাজের ভেতরে অবস্থান করেও অন্য এক সমাজ-মানসভূমিতে দাঁড়িয়ে থাকতে_ একই দেশকাল-সমাজের ভেতর দাঁড়িয়ে থেকেও ভিন্ন এক দেশ-কাল-সমাজে অবস্থান করতে। ফলে শিল্পীর এই পৃথক চেতনা বা মানস এক নিজস্ব অন্তর্কাঠামো তৈরি করে। এভাবেই শিল্পীর দৃষ্টিভঙ্গি ও মননবিশ্ব এক পৃথক সত্য সৃষ্টি করে, যাকে আমরা অনেক ক্ষেত্রেই শিল্পসত্য বলে অভিহিত করে থাকি।